Pinkster 2014 » Somerstrand Gemeente
Herstel van gesig vir blindes – Pinkster Luk 4
Die neuroloog Oliver Sacks vertel in ‘n essay getiteld “To see or not to see” van Virgil, ‘n man wat blind was van sy kinderdae af, maar op 50 ‘n operasie ondergaan wat sy sig herstel het. Behalwe, soos Virgil en Dr. Sacks uitvind, die fisieke vermoë van sig is nie dieselfde as om te sien nie. Virgil se eerste ervarings met sig is verwarrend. Hy kan kleure en bewegings uitmaak, maar kan nie ‘n verstaanbare prentjie vorm van wat hy sien nie. Sy brein kan nie vir hom sê wat hy sien nie. Oor tyd leer hy onderskei tussen verskillende objekte, maar sy gewoontes, sy gedrag, bly dié van ‘n blinde.
Written by Marlein van Deemter on 04/06/2014 . Posted in Pinkster 2014, Preke, Rethie van Niekerk
Die Gees van die Here is op My – Lukas 4:18
Die migrasie van skoenlappers
Elke herfs migreer twee groot kolonies monarg skoenlappers van die Rocky berge in Noord-Amerika na warmer dele van die kontinent. In die lente trek hulle weer terug na die Rocky berge. Die een kolonie migreer van die westekant van die Rocky berge na die kus van Kalifornië en weer terug. Die ander kolonie migreer nog verder van die oostekant van die Rocky berge in Suid-Kanada na die woude naby die stad Mexico, ’n afstand van byna 4000 km en dan weer terug in die lente. Elke jaar, sonder uitsondering, vir eeue lank reeds.
Wat dié reis regtig merkwaardig maak, is dat die skoenlappers wat dié reis in die herfs onderneem, tussen drie en vyf generasies verwyder is van die skoenlappers wat in die lente teruggekeer het. Hulle onderneem dié migrasie dus elke jaar sonder ’n leier of selfs enige ander skoenlapper wat die pad ken, en dit sonder ‘n roetekaart.
Navorsing het bepaal dat die monarg skoenlappers ’n genetiese “son-kompas” op hulle antenna gebruik om hulle rigting te bepaal, sowel as ’n genetiese “interne horlosie” wat hulle help om aanpassings te maak deur die loop van die dag sodat hulle koers kan hou in ’n suidelike of suid-westelike rigting. Om die waarheid te sê, wanneer die skoenlappers se dag-en-nag siklus in ’n laboratorium verander word, vlieg hulle daarna in ’n verkeerde rigting weens die effek wat ons ken as “jet-lag”!
Ons interne-horlosie is die Gees van God
In die geestelike lewe, het ons ook nodig om onsself voortdurend te oriënteer om koers te hou. Daar is baie uitdagings wat ons van koers af kan neem:
Invloede van buite af: ons vriende se gedrag, ons familie se waardes, die media se drome, die tydsgees se wêreldbeeld;
Invloede van binne af: ons beheptheid met besit, begeerte, baasskap – of te wel gierigheid, wellus en mag (sommige sê trots).
Anders as skoenlappers het ons as Christene egter nie genetiese biologiese instrumente om ons rigting mee te bepaal nie. Ons hou nie as’t ware vanself koers nie. Ons rigting hang af van ’n geestelike realiteit: die bewussyn van die Gees van die Here wat op ons is, soos Jesus hier in Lukas 4 reg aan die begin van sy bediening vir ons sê.
Ons interne-horlosie is net soos dit met Jesus was, die Gees van God.
Sherry Seethaler, Curious Folks Ask 2: Our fellow creatures, our planet, and beyond. Barbara Kingsolver gebruik dié moontlikheid tot verandering van hulle vlugpatrone as storielyn in haar boek Flight Behavior …
Written by on 01/06/2014 . Posted in Chris van Wyk, Pinkster 2014